ຂໍ້​ຕົກ​ລົງ ສ້າງ​ກຳ​ປັ່ນ​ດຳ​ນ້ຳ​ ໄທ-ຈີນ ປະ​ສົບ​ບັນ​ຫາ ຍ້ອນ​ການ​ຫ້າມ​ສົ່ງ​ອອກ​ອາ​ວຸດ ​ຂອງ​ອີ​ຢູ 
ການ​ສ້າງ​ກຳ​ປັ່ນ​ດຳ​ນ້ຳ​ ມູນ​ຄ່າ 402 ລ້ານ​ໂດ​ລາ ຂອງ​ຈີນ ໃຫ້​ແກ່​ໄທ ໄດ້​ຢຸ​ດ​ຊະ​ງັກ​ ຍ້ອນ​ເຢຍ​ຣະ​ມັນ​ປະ​ຕິ​ເສດ​ບໍ່​ຍອມ​ຂາຍ​ເຄື່ອ​ງ​ຈັກ ທີ່​ປັກ​ກິ່ງໃຫ້​ສັນ​ຍາ​ໄວ້
ຈີນ ໄດ້ຢຸດການສ້າງກຳປັ່ນດຳນ້ຳໂຈມຕີ ໃຫ້ແກ່ກອງທັບເຮືອຂອງໄທ ຫຼັງຈາກເຢຍຣະມັນໄດ້ປະຕິເສດບໍ່ຍອມສົ່ງອອກເຄື່ອງຈັກ ຕາມທີ່ໄດ້ມີການຮຽກຮ້ອງໃຫ້ຕິດຕັ້ງໃສ່ກຳປັ່ນດັ່ງກ່າວ ອີງຕາມການຢືນຢັນຂອງເຈົ້າໜ້າທີ່ກອງທັບເຮືອໄທ ການຢຸດເຊົາໃນການສ້າງກຳປັ່ນດຳນ້ຳທີ່ວ່ານີ້ ອາດຈະເຮັດໃຫ້ເກີດຄວາມເຄັ່ງຕຶງໃນຄວາມສຳພັນລະຫວ່າງກອງທັບເຮືອໄທແລະຈີນ ຊຶ່ງໄດ້ເຂົ້າມາແທນທີ່ສະຫະລັດ ໃນຖານະເປັນຜູ້ສະໜອງອາວຸດລາຍໃຫຍ່ທີ່ສຸດໃຫ້ແກ່ໄທ ກອງທັບເຮືອຂອງຣາຊະອານາຈັກໄທ ແລະບໍລິສັດລັດວິສາຫະກິດ ສ້າງກຳປັ່ນ ຂອງຈີນ CSOC ໄດ້ເຊັນສັນຍາໃນຂໍ້ຕົກລົງມູນຄ່າ 402 ລ້ານໂດລາເພື່ອສ້າງກຳປັ່ນດຳນ້ຳ Yuan-class S26T ໃນປີ 2017 ຊຶ່ງກຳນົດໃນການສົ່ງມອບຕົ້ນຕໍນັ້ນ ແມ່ນໃນທ້າຍປີໜ້າ ໂດຍອ້າງແຫຼ່ງຂ່າວທີ່ບໍ່ປະສົງອອກຊື່ ໃນກອງທັບເຮືອຂອງໄທ ແນວໃດກໍຕາມ ສື່ມວນຊົນໃນທ້ອງຖິ່ນໄດ້ລາຍງານເມື່ອເດືອນກຸມພາຜ່ານມາວ່າ ການສ້າງໃນອັນທີ່ຈະເປັນກຳປັ່ນດຳນ້ຳລຳທຳອິດຂອງປະເທດນັ້ນ ໄດ້ຢຸດຊະງັກລົງ ໃນການໃຫ້ການຢືນຢັນ ກ່ຽວກັບການຊັກຊ້າ ແລະສາເຫດນັ້ນ ພົນເຮືອຕີອະພິໄຊ ຕຣະກຸນຜເດັດໄກຣ ຜູ້ອຳນວຍການໃຫຍ່ຂອງຫ້ອງການຈັດຊື້ຂອງກອງທັບເຮືອໄທ ກ່າວຕໍ່ວີໂອເອວ່າ ບໍ່ມີທ່າທາງວ່າກຳປັ່ນດຳນ້ຳຈະມາຮອດໄທພາຍໃນປີໜ້າ ທ່ານເວົ້າວ່າ “ປັດຈຸບັນນີ້ ຂັ້ນຕອນໃນການສ້າງກຳປັ່ນດຳນ້ຳໄດ້ມີບັນຫາ ຍ້ອນ ວ່າເຄື່ອງຈັກຍັງບໍ່ທັນຕົກລົງກັນໄດ້ເທື່ອ ” ທ່ານກ່າວຕື່ມວ່າ “ຂັ້ນຕອນເລື້ອງເຄື່ອງຈັກຕົກລົງກັນແລ້ວ ແລະການສ້າງຈຶ່ງຈະເລີ້ມຄືນອີກ ” ທ່ານອະພິໄຊກ່າວວ່າ ຂໍ້ຕົກລົງແມ່ນໄດ້ລະບຸໃຫ້ຕິດຕັ້ງເຄື່ອງຈັກນ້ຳມັນກາຊວນ MTU396 ຈາກບໍລິສັດຜະລິດເຄື່ອງຈັກຂອງເຢຍຣະມັນ ເພື່ອຂັບເຄື່ອນລະບົບໄຟຟ້າຂອງກຳປັ່ນດຳນ້ຳດັ່ງກ່າວ ທູດທະຫານຂອງເຢຍຣະມັນ ປະຈຳປະເທດໄທ ທ່ານຟີລິບ ໂດເອີດ (Philpp Doert) ໃຫ້ການຢືນຢັນກ່ຽວກັບການຕັດສິນໃຈຂອງລັດຖະບານທ່ານ ທີ່ໄດ້ປະຕິເສດການຂາຍເຄື່ອງຈັກໃຫ້ຈີນ ໃນຈົດໝາຍເປີດຊອງທີ່ພິມເຜີຍແຜ່ຢູ່ໃນໜັງສືພິມບາງກອກໂພສທ໌ ທີ່ອອກໃນເດືອນກຸມພາ ທ່ານຂຽນວ່າ “ການສົ່ງອອກໄດ້ຖືກປະຕິເສດຍ້ອນການນຳໃຊ້ເຂົ້າໃນດ້ານການທະຫານ/ອຸດສາຫະກຳກອງທັບຂອງຈີນ ຈີນບໍ່ໄດ້ຮ້ອງຂໍຫຼືຮວມມືກັບທາງການເຢຍຣະມັນກ່ອນການລົງໃນສັນຍາການຊື້ຂາຍລະຫວ່າງໄທກັບຈີນ ໂດຍສະເໜີການນຳໃຊ້ເຄື່ອງຈັກ MTU ຂອງເຢຍຣະມັນເພື່ອເປັນສ່ວນນຶ່ງໃນການຜະລິດຂອງເຂົາເຈົ້າ ”